1. దేవుడొక్కడే ఆయన ఉన్నవాడననువాడు (యెహోవా)
2. దేవునికిని నరులకు మధ్యవర్తి ఒక్కడే. ఆయన క్రీస్తు యేసను నరుడు.ఈ నామమునగాక, మరి ఏనామమున పాపికి రక్షణలేదు.
3. సర్వజగన్నిర్మాణము దేవుని ఆత్మశక్తిచేత జరిగినది. అది శక్తియేకాని, వ్యక్తి కాదు.
4. దేవుడు-యేసు క్రీస్తు-పరిశుద్ధాత్మ వ్యక్తిత్వమునందు ఒక్కరుకారు. త్రిత్వమనునది అన్యమతాచారమునుండి

క్రైస్తవములో ప్రవేశపెట్టబడినది.

1. దేవుని చేవ్రాత అయిన పది ఆజ్ఞలు నిత్యమైన నీతి ధర్మశాస్త్రము. దానిని మార్పు చేయుహక్కు ఎవ్వనికిని ఇవ్వబడలేదు.
2. బలులు నైవేద్యములతో కూడిన మోషే వ్రాసిన ఆచార ధర్మశాస్త్రమును మాత్రమే క్రీస్తు శిలువ బలియాగముతో కొట్టివేసెను. కానీ నీతి ధర్మశాస్త్రమును కాదు.
3. నీతి ధర్మశాస్త్రము ప్రకారము ఏడవ దినమైన శనివారమే విశ్రాంతి దినము. దానిని నాలగవ శతాబ్దములో సూర్యరాధకుల ప్రాబల్యము సంపాదించుటకొరకు రోమన్ సంఘము తన రాజ్యాధికార బలముచేత కొట్టివేసి సూర్యరాధన దినమైన (Sunday) ఆదివారమును క్రిస్తవ ప్రార్ధన దినముగా ప్రకటించెను.
4. యేసు క్రీస్తు బుధవారము సాయంకాలము చనిపోయి తాను చెప్పినట్లు మూడు రాత్రిబగళ్లు భూగర్భములో నుండి శనివారము సాయంకాలము సమాధి నుండి లేచెను. క్రీస్తు పునరుతానమునకును, ఆదివారమునకును యెట్టి సంబధములేదు.
5. పాప పశ్చాత్తాపము పొందినవానికే బాప్తిస్మము. చిన్న పిల్లలకు కాదు. బాప్తిస్మమనగ నీటిలో ముంచుటయేకాని, నెత్తిమీద నీళ్లు చిలకరించుటకాదు.
6. క్రీస్తు రాకడ రహస్యముగా జరుగదు. ఆయన రాకడమహామహిమతోను, ప్రధాన దూత ధ్వనితోను ఆకాశము క్రిందనుండు వారందరికీ ఒకేసారి ప్రత్యక్షమగును.
7. పరిశుద్దులైన మానవులు క్రీస్తును ఆకాశమధ్యమున యెదుర్కొని స్వాగతము పలికి భూమి మీదికి తీసికొని వత్తురు కానీ, ఆకాశమధ్యమున శూన్యంలో ఏడేండ్లు నివాసముచేయరు
8. క్రీస్తు భూమిమీద వేయేండ్లు నీతి పరిపాలన చేయును. ఆయన సజీవులకును, మృతులకును వారివారి క్రియలనుబట్టి తీర్పు తీర్చును.
9. క్రైస్తవులాచరించు క్రిస్టమస్,లెంటు,ఈస్టర్ మొదలగు పండుగలు భ్రష్టాచారా సంక్రమము వాటికీ వేదమునందు యెట్టి ఆధారములేదు.

ABOUT

**ఎల్డర్ జల్లి ప్రకాశంగారు** తెలుగు భాషా ఉపాధ్యాయునిగా పనిచేసి అచిరకాలములోనే ప్రభువు పిలుపునందుకొని దేవుని సేవలో ప్రవేశించి మరణపర్యంతము అంకుఠిత దీక్షతో దేవుని సంఘ సత్యమును ప్రకటించిన దైవ సేవకులు. ఈయన బహుముఖ ప్రజ్ఞాశాలి. క్రైస్తవ వేదాంత విజ్ఞానమును బహుగతుల తరచి, దాని లోతుపాతులను తన తోటి ప్రజానీకమునకు “సత్యసువార్త” ద్వారా 50 సం||ల నుండి సత్యమును చాటిచెప్పిన ధీశాలి. తన గంభీర కంఠస్వరముతో వేలాది ప్రజలకు సత్య ప్రకటనలో అవిరళ కృషిసల్పిన చిరస్మరణీయ వక్త.సత్యవ్యాపకత్వము నిమిత్తము కీ|| శే|| జల్లి ప్రకాశంగారు నేటి క్రైస్తవలోకం మరచిన పరిశుద్ధ గ్రంథమందలి పరమ సత్యమును తెలియచేయుటకు, నిజ క్రైస్తవులను వెలికితీయుటకు ఈయన అనేక రచనలు గావించిరి. ఆయన ఆశయాలను, విడిచి వెళ్లిన సేవను ఇంకనూ అభివృద్ధిపథములో కొనసాగించుటకు ప్రియ సహోదరి, సహోదరులు ప్రార్ధించ మనవి.